ddrg/super_eurlex huggingface dataset:
Tá trí chur chuige chuimsitheacha beartaithe chun dul i ngleic leis na fadhbanna sainaitheanta ar fad:

Rogha 1 – gan ach bearta reachtaíochta boige a ghlacadh, mar aon le Straitéis Schengen (bearta reachtaíochta boige).

Rogha 2 – leasú spriocdhírithe ar Chód Teorainneacha Schengen a mholadh, agus roinnt bearta reachtaíochta boige ag gabháil leis (rogha mheasctha). Go háirithe, mholfaí nós imeachta nua um phleanáil theagmhasach maidir le seiceálacha teorann ag teorainneacha inmheánacha a athbhunú mar fhreagairt ar bhagairtí a dhéanann difear do roinnt Ballstát nó do na Ballstáit uile an tráth céanna. Chuideodh an treoir agus na moltaí arna nglacadh mar fhreagra ar COVID-19 le ‘bearta maolaithe’ a cheapadh, bearta ar ghá iad a chur san áireamh aon uair a bheadh sé dosheachanta go n‑athbhunófaí seiceálacha teorann. Chun srian a chur le húsáid seiceálacha teorann, arb é an beart is ionraí, d’fhorbrófaí an coincheap ‘beart den rogha dheiridh’, coincheap atá ann cheana féin i gCód Teorainneacha Schengen chun tagairt a áireamh do bhearta atá ar fáil do na Ballstáit chun an easpa seiceálacha teorann a chúiteamh. Ina theannta sin, gheobhadh an Coimisiún uirlisí níos fearr chun faireachán a dhéanamh ar an bhfáth ar mian leis na Ballstáit seiceálacha teorann a athbhunú agus an bealach a ndéanann siad iad. Ar deireadh, dá nglacfaí le ‘toirmeasc ar theacht isteach’ chuig an Aontas i gcás bagairt don tsláinte phoiblí, thabharfaí bunús láidir dlí leis, chun aonfhoirmeacht ag na teorainneacha seachtracha a áirithiú.

Rogha 3 – tá sí níos uaillmhianaí i dtéarmaí na rialacha atá ann cheana a leasú. D’éileodh sé go ndéanfaí an cinneadh maidir le rialuithe athbhunú a ghlacadh ar leibhéal an Aontais, le formheas ó cheann d’institiúidí an Aontais, nó chuirfeadh sé deireadh leis an bhféidearthacht atá ann faoi láthair seiceálacha teorann ag teorainneacha inmheánacha a athbhunú le cinneadh aontaobhach ó Bhallstát agus úsáid beart cúitimh a fhorchur ina ionad sin.

Tar éis measúnú mionsonraithe a dhéanamh ar thionchar na roghanna beartais go léir agus tar éis dul i gcomhairle leis na páirtithe leasmhara go léir lena mbaineann, is í Rogha 2 an rogha bheartais thosaíochta. Tá an rogha seo bunaithe ar an bhfíoras go bhfuil an scór is fearr ag an rogha seo, ar an iomlán, maidir le héifeachtacht, éifeachtúlacht agus comhréireacht. Baineann sé leas as seantaithí, agus, an tráth céanna, tá sé sách uaillmhianach. Leis an rogha seo, urramaítear tuairimí na mBallstát maidir le ról na seiceálacha teorann chun aghaidh a thabhairt ar bhagairtí tromchúiseacha agus an tráth céanna urramaítear leis ionchais dhlisteanacha shaoránaigh den Aontas agus daoine eile a bhaineann tairbhe as easpa seiceálacha teorann ag teorainneacha inmheánacha.
Tá dhá phríomhchuspóir ag an athbhreithniú ar EPBD: (1) cuidiú le hastaíochtaí GCT foirgneamh agus tomhaltas fuinnimh deiridh a laghdú faoi 2030; (2) a áirithiú go rannchuidíonn foirgnimh go leordhóthanach leis an aeráidneodracht a bhaint amach faoi 2050. Is iad seo a leanas na cuspóirí sonracha: ráta agus doimhneacht athchóirithe foirgneamh a mhéadú (réimse beartais A); feabhas a chur ar an bhfaisnéis maidir le feidhmíocht fuinnimh agus inbhuanaitheacht foirgneamh trí úsáid a bhaint as uirlisí digiteacha (ar fud na réimsí beartais ar fad); a áirithiú go bhfuil foirgnimh nua ag teacht le cuspóir aeráidneodrachta 2050 (réimse beartais B); agus chun foirgnimh a chomhtháthú i gcórais fuinnimh dhícharbónaithe agus dhigitithe (réimse beartais C).

Ach an creat coiteann a neartú, áiritheofar go laghdóidh earnáil na bhfoirgneamh ar fud an Aontais a hastaíochtaí GCT ar an scála is gá. Dá mba rud é nach ngníomhódh Ballstát amháin nó roinnt Ballstát, bheadh costais laghdaithe GCT níos airde ar an iomlán i gceist leis sin. Trí ghníomhaíocht ar leibhéal an Aontais, cuirtear giaráil ar fáil chun an earnáil a shlógadh ar mhaithe le huaillmhian choiteann agus cruthaítear torthaí sa mhargadh a bhfuiltear ag súil leo agus atá níos airde. Spreagfaidh sé infheistíocht san athchóiriú, cruthófar poist, spreagfar nuálaíocht agus méadófar tairbhí an mhargaidh inmheánaigh do tháirgí agus d’fhearais foirgníochta.
Is é an cás bunlíne (rogha 1) an status quo a choinneáil ar bun agus gan athbhreithniú a dhéanamh ar Rialachán Uimh. 1141/2014 arna leasú go deireanach le Rialachán (AE, Euratom) 2019/493. Mar sin féin, fágann an rogha bheartais sin na fadhbanna a sainaithníodh thuas gan réiteach agus d’fhéadfadh sé nach mbeadh sé oiriúnach maidir le forbairtí amach anseo.

Díríonn rogha 2 ar an athbhreithniú ar na forálacha cistiúcháin sa Rialachán. Tá an rogha sin ailínithe go docht leis an ngealltanas a rinne an tUachtarán von der Leyen ina treoirlínte polaitiúla tograí reachtacha a chur ar aghaidh faoin bplean gníomhaíochta um an Daonlathas Eorpach chun trédhearcacht níos fearr a áirithiú maidir le fógraíocht pholaitiúil ar íocaíocht agus rialacha níos soiléire a áirithiú maidir le maoiniú páirtithe polaitiúla Eorpacha. Chuirfeadh an rogha sin feabhas ar inmharthanacht airgeadais na bpáirtithe agus na bhfondúireachtaí polaitiúla Eorpacha, chruthófaí coimircí breise ar thrasnaíocht eachtrach trí thabhartais, agus cheadófaí do pháirtithe polaitiúla Eorpacha agus d’fhondúireachtaí polaitiúla Eorpacha dul i mbun caidrimh níos fóintí le páirtithe comhalta atá ar aon intinn leo ó thíortha nach bhfuil san Aontas.

Téann rogha 3 níos faide ná an t-athbhreithniú ar na forálacha cistiúcháin amháin agus cuirtear codanna eile de théacs an Rialacháin san áireamh freisin, ar codanna iad a thairbheodh d’fheabhsú spriocdhírithe, de réir anailís an Choimisiúin agus an ionchuir a fuarthas ó pháirtithe leasmhara. Mar aon leis na forálacha cistiúcháin a athbhreithniú, áirítear sa rogha sin an t-ualach riaracháin a laghdú, forfheidhmiú agus an córas smachtbhannaí a neartú, an sásra fíorúcháin le haghaidh luachanna an Aontais a oibríochtú agus comhionannas inscne a chur chun cinn.

Moltar sa mheasúnú tionchair dul le rogha 3, mar is fearr an rogha sin maidir le cuspóirí ginearálta an athbhreithnithe.
Leis an tionscnamh seo, tugtar aghaidh ar na deacrachtaí sin trí na rialacha a thabhairt cothrom le dáta, a shoiléiriú agus a neartú, chun a áirithiú go gcuidíonn siad leis an oiread saoránach soghluaiste de chuid an Aontais is féidir a bheith rannpháirteach i dtoghcháin, agus sláine na dtoghchán iad féin á cosaint.

·Rogha 2 – tugtar isteach léi sraith bearta arb é is aidhm dóibh na Treoracha a athchóiriú. Is é is aidhm di príomhghnéithe an phróisis thoghchánaigh a chomhchuibhiú ó Bhallstát go chéile.
·Dhéanfaí léargais ar an áit is fearr agus an comhthiomsú leachtachta is doimhne in aon ionstraim airgeadais ar leith a ‘dhaonlathú’ le roghanna comhdhlúthúcháin 1.2 agus 1.4. Chruthófaí cothrom na Féinne leis sin: bheadh cuid den fhaisnéis mhargaidh chéanna ag infheisteoir miondíola, ag a bhróicéir, ag trádálaí atá ag obair do bhainisteoir sócmhainní beag nó do mhórbhanc nach bhfuil ag ach déantóirí margaidh níos mó faoi láthair. Sheachnófaí le teilitéip chomhdhlúite, arna soláthar ag soláthraí aonair (rogha 1.4), nó ag soláthraithe iomaíocha (rogha 1.2), go gcaillfeadh cliaint mhiondíola agus a n‑idirghabhálaithe amach ar an bpraghas is fearr atá ar fáil a fháil dá gcuid orduithe agus thabharfaí uirlis dóibh chun comhlíonadh na rialach maidir leis an bhforghníomhú is fearr a sheiceáil.

·Maidir le Rogha Chomhdhlúthúcháin 1.2, tá buntáiste beag aga folaigh ag baint léi toisc go bhfuil seachadadh díláraithe sonraí beagán níos cruinne i dtéarmaí aga folaigh de. Le Rogha Chomhdhlúthúcháin 1.4 tugtar an deis do ÚEUM ról an chomhdhlúiteora a bhronnadh ar iontrálaí nua ar fad.

·Leis an monatóireacht tríd an téip, dhreasófaí bróicéirí agus bainisteoirí sócmhainní chun iarracht ghníomhach a dhéanamh na hionstraimí is fearr a áireamh ina bpunanna agus ní hamháin iad siúd atá ar fáil ar an líon beag ionad ina bhfuil siad rannpháirteach faoi láthair.

·Trí shamhail leithdháilte ioncaim a sholáthar a fheidhmíonn mar dhreasacht eacnamaíoch chun trádálacha a threorú chuig prótacail forghníomhaithe ar prótacail thrédhearcacha réamhthrádála iad, d’fhéadfadh an teilitéip chomhdhlúite dreasachtaí a mhéadú chun sonraí cruinne agus tráthúla a sholáthar agus an fhormáid chomhchuibhithe sonraí á húsáid. Mar thoradh air sin, déantar dreasachtaí a ailíniú idir rannchuiditheoirí sonraí margaidh agus comhdhlúiteoirí sonraí margaidh, rud a mhéadódh muinín in oibriú mhargadh caipitil an Aontais.
Leis an tionscnamh seo, tugtar aghaidh ar chomhéigean eacnamaíoch, rud a shainmhínítear mar bhrú arna chur ag tíortha nach Ballstáit den Aontas iad trí bhearta a dhéanann difear do thrádáil nó d’infheistíocht chun toradh sonrach a bhaint amach a thagann faoi chuimsiú spás ceaptha beartas dlisteanach an Aontais nó a Bhallstát. Cuireann bearta comhéigneacha ó thíortha nach Ballstáit den Aontas iad srian le spás dlisteanach beartais an Aontais nó spás dlisteanach beartais Ballstáit nó cuireann siad costais ar úsáid an spáis sin. Díríodh comhéigean eacnamaíoch ar an Aontas agus ar a Bhallstáit agus tá siad i mbaol go leanúnach. Ní dócha go dtiocfaidh deireadh le comhéigean den sórt sin, nó go dtiocfaidh laghdú air.

Is iad na cuspóirí sonracha an comhéigean i gcoitinne a dhíspreagadh, an lasair a bhaint de bhearta comhéigneacha atá i bhfeidhm agus deireadh a chur leo, agus, mar rogha dheireanach, gníomhú in aghaidh bearta comhéigneacha. Ar bhonn níos ginearálta, is é an aidhm atá ann ná spás ceaptha beartas dlisteanach an Aontais agus na mBallstát a chaomhnú.

Cad é an breisluach atá le gníomhaíocht ar leibhéal an Aontais (coimhdeacht)?

Tagann an freagra atá beartaithe ag an Aontas faoin gcomhbheartas tráchtála. I gcás ar bith, bíonn tairbhí mar thoradh ar ghníomhaíocht ar leibhéal an Aontais, e.g. díspreagadh agus gníomhú i gcoinne comhéigin, tairbhí nach féidir a bhaint amach go leordhóthanach ar leibhéal na mBallstát, más féidir iad a bhaint amach ar chor ar bith ar an leibhéal sin.
Tá an dífhoraoisiú agus an díghrádú foraoise ag tarlú ar ráta scanrúil, rud atá ag géarú ar an athrú aeráide agus ar chailliúint na bithéagsúlachta. Is é leathnú na talún talmhaíochta an príomhspreagthóir dífhoraoisiúcháin agus díghrádúcháin foraoise chun tráchtearraí amhail eallach, adhmad, ola pailme, soighe, cócó nó caife a tháirgeadh. Ós rud é go bhfuil daonra an domhain ag fás, tá coinne leis go dtiocfaidh méadú ar an éileamh ar thalamh talmhaíochta agus go gcuirfear brú breise ar fhoraoisí, agus déanfar difear, san am céanna, do tháirgeadh bia de dheasca patrúin aeráide athraitheacha.

Is tomhaltóir ábhartha é an tAontas maidir le tráchtearraí atá bainteach leis an dífhoraoisiú agus leis an díghrádú foraoise agus níl rialacha sonracha ná éifeachtacha i bhfeidhm aige chun a rannchuidiú leis na feiniméin sin a laghdú. Téann an creat reachtach reatha atá bunaithe ar Phlean Gníomhaíochta an Aontais um Fhorfheidhmiú an Dlí, Rialachas agus Trádáil i dtaca le Foraoisí (FLEGT) i ngleic le lománaíocht neamhdhleathach agus cuidíonn sé le rialachas i dtaca le foraoisí a neartú, ach ní thugann sé aghaidh ar an dífhoraoisiú arb é leathnú na talmhaíochta is cúis leis. Cuireann an Measúnú Tionchair seo leis na príomhthorthaí ón tSeiceáil Oiriúnachta ar Rialachán Adhmaid an Aontais Eorpaigh (EUTR) agus ar an Rialachán FLEGT.
Scrúdaíodh roinnt roghanna éagsúla reachtacha agus neamhreachtacha, as a dtáinig na roghanna tosaíochta seo a leanas maidir le cúig phríomhghnéithe: -Raon feidhme: áirítear i raon feidhme na faisnéise atá ar fáil trí ESAP gach faisnéis a bhaineann le heintiteas, le táirge agus faisnéis ábhartha eile arna foilsiú ag na heintitis faoi raon feidhme reachtaíocht an Aontais Eorpaigh maidir le seirbhísí airgeadais, maille le cur chuige céimnithe ó 2024 go dtí 2026; -Formáidí: le ESAP glacfar le faisnéis/doiciméid a ullmhaítear i bhformáidí ónar féidir sonraí a asbhaint atá oscailte agus a n-úsáidtear go forleathan iad, agus beifear in ann tuilleadh forbartha a dhéanamh ar fhormáidí atá inléite ag meaisín san fhadtéarma, de réir an cháis, le chéile le tacar de mheiteashonraí íosta coiteanna; -Pointí bailithe: eagrófar ar bhonn díláraithe an fhaisnéis a bhailiú lena gcuirfear leis na comhlachtaí náisiúnta atá ann cheana amhail na sásraí atá ceaptha go hoifigiúil, nó comhlachtaí an Aontais Eorpaigh amhail na hÚdaráis Mhaoirseachta Eorpacha. Le gach pointe bailithe, beifear in ann rochtain a fháil ar an bhfaisnéis sin ar ESAP trí chomhéadain feidhmchláir; -Sonraí oscailte: cothófar le ESAP beartas sonraí oscailte a bheidh bunaithe ar théarmaí úsáide oscailte lena mbeifear in ann faisnéis a athúsáid, rochtain saor in aisce a fháil ar fhaisnéis agus ar fhormáidí oscailte a úsáidtear go forleathan; -Rialachas: is é an tÚdarás Eorpach um Urrúis agus Margaí (ÚEUM) a rialóidh ESAP.
Tá 11 rogha beartais sainaitheanta againn agus 19 bhforogha, a shonraítear sa tábla atá faoi iamh. Is é an chonclúid fhoriomlán, a leanann as an Staidéar Tacaíochta agus as an Meastóireacht Mheántéarmach, gur fearr a chomhlíonfar trí chuspóir ghinearálta GSP tríd an leanúnachas a shaothrú agus trí struchtúr GSP atá i bhfeidhm faoi láthair a choinneáil ar bun, maille lena thrí shocrú. Ba cheart an creat GSP a thabhairt cothrom le dáta trí athruithe teicniúla a thabhairt isteach chun feabhas a chur ar éifeachtacht agus ar éifeachtúlacht GSP.

Dá bhrí sin, is iad seo an tsraith roghanna tosaíochta:

-Deireadh a chur leis an gcritéar leochaileachta teoranta atá ann cheana maidir le hiomaíochas onnmhairiúcháin chun a áirithiú go bhféadfadh gach tír a imíonn ar aghaidh ó ASA teacht chun bheith incháilithe do GSP+ (Forogha 3Ba)

-An choinníollacht dhiúltach a leathnú (i.e. an fhéidearthacht chun fabhair tharaife a aistarraingt i gcásanna sáruithe tromchúiseacha agus córasacha) go gcuimseofar na coinbhinsiúin idirnáisiúnta maidir leis an aeráid/leis an gcomhshaol agus leis an dea‑rialachas a liostaítear in Iarscríbhinn VIII a ghabhann leis an Rialachán (Rogha 6B)

-Liosta na gcoinbhinsiún in Iarscríbhinn VIII a ghabhann leis an Rialachán (Forogha 8Bc) a thabhairt cothrom le dáta

-Céimeanna breise a thabhairt isteach tar éis nós imeachta um aistarraingt a sheoladh go foirmiúil (Forogha 9Bb), fad an nós imeachta a ghiorrú in imthosca eisceachtúla (Forogha 9Bd) agus aistarraingt a thabhairt isteach maidir leis an imirce (Forogha 9Bc)

-Bearta praiticiúla a ghlacadh chun feabhas a chur ar an bhfaireachán ar chur chun feidhme GSP: tuairisc mhionsonraithe a sholáthar faoin bpróiseas faireacháin agus rannpháirtíocht na sochaí sibhialta a shoiléiriú (Rogha 10B).

-An timthriall faireacháin a leathnú ionas gur 3 bliana a bheidh i gceist leis (Rogha 10D).

Maidir leis na roghanna uile eile atá fágtha, táimid ag coinneáil na bonnlíne ar bun, a bheag nó a mhór.
An phríomhfhadhb ná go bhfuil inniúlacht na hearnála LULUCF chun CO2 a bhaint as an atmaisféar ag laghdú: cuireadh aon chúigiú de na glan‑aistrithe ón earnáil amú idir 2013 agus 2018. Na príomhrudaí a spreagann é sin ná níos mó foraoisí adhmaid a bheith á mbaint, astaíochtaí leanúnacha ó ithreacha orgánacha, agus easpa dreasachtaí. De réir réamh‑mheastacháin an Choimisiúin, is féidir an treocht sin a aisiompú as seo go ceann 10 mbliana, ach ní sholáthraítear dóthain dreasachtaí sa chreat rialála atá ann faoi láthair. I measc na bhfadhbanna eile tá easpa creata beartais chomhtháite chun sineirgí a fheabhsú in earnáil na talún (talmhaíocht agus LULUCF), castacht rialacha cuntasaíochta LULUCF, agus na bearnaí i gcáilíocht na gcóras faireacháin agus tuairiscithe.
Ní hionann an tacaíocht a thugann páirtithe leasmhara do na saincheisteanna éagsúla.

I measc na roghanna atá beartaithe, thacódh formhór na bpáirtithe leasmhara leis an mbealach chun cinn atá beartaithe maidir le maoiniú fadtéarmach agus glas, agus maidir le híogaireacht riosca agus luaineacht.

Maidir le comhréireacht, thacódh sealbhóirí polasaithe leis an rogha thosaíochta. Tacaíonn na hárachóirí a bhainfeadh tairbhe as na bearta comhréireachta leis an gcur chuige atá beartaithe i gcoitinne, cé go measann siad go mb’fhearr é dá mbeadh scóip níos mó ann árachóirí a eisiamh ó Shócmhainneacht II ná mar atá ann leis an gcur chuige seo.

Thacódh tomhaltóirí/eagraíochtaí neamhrialtasacha leis an rogha thosaíochta maidir le cáilíocht na maoirseachta agus cosaint do shealbhóirí polasaí, agus is mór an stór a chuirfidís sa ghá cobhsaíocht airgeadais a chaomhnú. B’fhearr le hárachóirí nach mbeadh ach athruithe teoranta sa dá réimse sin.
Sainaithníodh trí phríomhfhadhb ar leibhéal an Aontais: (1) is go neamh‑leordhóthanach a chuireann feithiclí saothair éadroim le laghduithe GCT 55 % ar a laghad in 2030 agus leis an aeráidneodracht in 2050; (2) tá tomhaltóirí i mbaol na tairbhí a bhaineann le feithiclí astaíochtaí nialasacha a chailleadh; agus (3) tá an baol ann go gcaillfear an cheannaireacht teicneolaíochta atá ag an slabhra luacha sa tionscal mótarfheithiclí san Aontas. Leagtar amach leis an measúnú tionchair freisin na spreagthóirí is bun leis na fadhbanna sin, agus na páirtithe leasmhara is mó dá ndéantar difear.

Fadhb thrasteorann is ea an t‑athrú aeráide i gcás ina bhforlíonann agus ina dtreisíonn gníomhaíocht chomhordaithe an Aontais gníomhaíocht náisiúnta agus áitiúil go héifeachtach. Gan tuilleadh gníomhaíochta ón Aontas, is dócha nach leordhóthanach tionscnaimh náisiúnta agus áitiúla amháin, agus baineann an baol leo go ndéanfar an margadh inmheánach a ilroinnt. Le gníomhaíocht ón Aontas, sholáthrófaí don slabhra luacha uile sa tionscal mótarfheithiclí an comhartha fadtéarmach, cobhsaí is gá don mhargadh agus an deimhneacht rialaitheach is gá le haghaidh infheistíochtaí móra caipitil is gá chun feithiclí astaíochtaí nialasacha a chur in úsáid.

Bunaithe ar thorthaí an chomhairliúcháin phoiblí oscailte, a mhéid a bhaineann le leibhéil spriocanna CO2, d’iarr monaróirí feithiclí nach ndéanfaí aon athrú ar na spriocanna atá ann faoi láthair agus atá socraithe le haghaidh 2025. Le haghaidh 2030 agus ar aghaidh, chaithfeadh leibhéal na huaillmhéine a bheith ag brath ar na coinníollacha cumasúcháin. Thacaigh údaráis phoiblí agus eagraíochtaí neamhrialtasacha i gcoitinne le spriocanna níos uaillmhianaí a shocrú le haghaidh 2025 agus 2030 agus le spriocanna nua le haghaidh 2035 agus 2040. D’iarr eagraíochtaí neamhrialtasacha comhshaoil go mbeadh sprioc maidir le hastaíochtaí nialasacha ann faoi 2035 ar a dhéanaí. A mhéid a bhaineann le huainiú na spriocanna, thacaigh monaróirí feithiclí le leanúint le cur chuige céimeanna 5 bliana. D’iarr eagraíochtaí neamhrialtasacha comhshaoil go mbeadh spriocanna ann a bheadh ag dul i laghad go bliantúil nó go socrófaí sprioc eatramhach in 2027. Maidir leis an sásra dreasachta le haghaidh ZLEV, chuir monaróirí in iúl gur cheart é a choinneáil mar atá sé faoi láthair. D’iarr eagraíochtaí neamhrialtasacha comhshaoil go gcuirfí deireadh leis an scéim dreasachta sin a luaithe a shroichfeadh an cion feithiclí leictreacha leibhéal áirithe. Chuir táirgeoirí breoslaí agus soláthróirí comhpháirteanna in iúl gur cheart laghduithe de thoradh úsáid breoslaí in‑athnuaite agus ísealcharbóin a chur san áireamh sa mheasúnú comhlíontachta. Chuir eagraíochtaí neamhrialtasacha comhshaoil in aghaidh na cuntasaíochta sin.
Breathnaíodh ar 6 rogha lena n‑áirítear dhá cháin éagsúla (Roghanna 1 agus 6) agus rialáil a bheadh ar aon dul le Córas Trádála Astaíochtaí an Aontais Eorpaigh le haghaidh allmhairí (na roghanna eile ar fad) maidir le tacar roghnaithe d’ábhair bhunúsacha (alúmanam, leasacháin, stroighin agus iarann agus cruach) agus maidir le leictreachas. Ceapadh na bearta uile ar bhealach a áiritheoidh go gcomhlíonfaidh siad gealltanais idirnáisiúnta an Aontais:

Is eárd atá i Rogha 1 cáin charbóin ar allmhairí atá bunaithe ar luach réamhshocraithe a chuireann meán na n‑astaíochtaí AE san áireamh, agus san am céanna, a fhagann gur féidir do na hallmhaireoirí tuairisc a thabhairt ar dhéine carbóin iarbhír a gcuid táirgí allmhairithe. Ar an láimh eile, is é atá i Rogha 6 dleacht mháil ar ábhair atá dian ar charbón lena gcumhdaítear tomhaltas táirgí baile agus táirgí allmhairithe, mar aon le leanúint de leithdháileadh lamháltas saor in aisce i gCóras Trádála Astaíochtaí an Aontais Eorpaigh.

Is é atá i gceist leis na roghanna eile ar fad deimhnithe allmhairiúcháin (deimhnithe SCCT) a cheannach agus a thabhairt suas tráth a allmhairítear tacar roghnaithe d’ábhair bhunúsacha, rud a bheadh ar aon dul le Córas Trádála Astaíochtaí an Aontais Eorpaigh. I rogha 2, bhunófaí praghas na ndeimhnithe ar luach réamhshocraithe lena léireofaí meán na n‑astaíochtaí AE, agus an rogha ann d’allmhaireoirí tuairisc a thabhairt ar dhéine carbóin iarbhír a gcuid táirgí allmhairithe. Le rogha 3, glactar leis go mbunófar praghas carbóin na n‑allmhairí ar astaíochtaí iarbhír ó tháirgeoirí tríú tíortha, seachas ar luach réamhshocraithe a bheadh bunaithe ar mheánastaíochtaí na dtáirgeoirí AE. Leis an dá rogha sin, glactar leis nach bhfaigheann na hearnálacha SCCT lamháltais saor in aisce faoin gCóras Trádála Astaíochtaí.

Is leagan de rogha 3 é rogha 4. Is éard a mheastar leis an rogha sin an sásra coigeartaithe carbóin ar theorainneacha a thabhairt isteach de réir a chéile agus deireadh a chur le lamháltais saor in aisce de réir a chéile tar éis 2025. Is leagan eile é rogha 5 lena n‑áirítear an raon feidhme a leathnú níos faide síos sa slabhra luacha chun na hábhair bhunúsacha atá ina gcuid de chomhpháirteanna agus d’earraí críochnaithe a chumhdach.

Tacaíonn an measúnú tionchair seo le rogha 4 mar rogha thosaíochta i ngeall ar a tionchair dhearfacha agus i ngeall ar an gcomhleanúnachas leis an gcuid eile den phacáiste ‘Oiriúnach do 55’.
Mar gheall ar thacaíocht agus rannpháirtíocht leanúnach an Aontais sa chaibidlíocht ba chúis le glacadh an Choinbhinsiúin in 2019, mar aon le caomhnú phríomhleasanna an Aontais sa phróiseas, cuireadh an rogha gan aontú leis an gCoinbhinsiún san áireamh den chuid is mó mar thagarmharc d’fhonn measúnú a dhéanamh ar na roghanna éagsúla beartais atá ann agus aontachas á chur san áireamh.

Breathnaíodh leis na roghanna sin ar aontachas an Aontais leis an gCoinbhinsiún maidir le Breithiúnais gan aon dearbhú, nó agus dearbhú a chur isteach faoi Airteagal 18 den Choinbhinsiún agus gan a chur i bhfeidhm maidir le hábhair áirithe (ábhair tomhaltóirí, ábhair fostaíochta nó árachais, mar aon le léasanna tráchtála ar mhaoin dhochorraithe) a chur san áireamh, nó breithiúnais in ábhair shibhialta nó thráchtála a bhfuil baint ag Stáit nó eintitis Stáit leo, faoi Airteagal 19 den Choinbhinsiún. Breithníodh rogha eile, áfach, i bhfoirm aontachais ina ndearnadh an dá dhearbhú faoi Airteagal 18 agus Airteagal 19.

Is é an rogha thosaíochta aontú leis an gCoinbhinsiún le dearbhú teoranta spriocdhírithe lena n‑eisiatar aithint agus forfheidhmiú breithiúnas tríú tíortha ó chúirteanna san Aontas , breithiúnais lenar tugadh rialú ar léasanna tráchtála (tionóntachtaí) ar mhaoin dhochorraithe atá lonnaithe san Aontas. Meastar nach bhfuil gá le dearbhú lena n‑eisiafaí na hábhair eile a breithníodh toisc go dtugann an Coinbhinsiún cosaint leordhóthanach do pháirtithe níos laige, cé go bhfuil sé ar bhealach difriúil ná mar atá in acquis an Aontais, agus, neamhchosúil leis an rogha thosaíochta, d’fhéadfadh dearbhuithe níos leithne bac a chur ar bhaint amach iomlán chuspóirí an tionscnaimh seo. Ós rud é go gcuirtear feabhas ar rochtain ar cheartas leis an rogha thosaíochta agus go bhfuiltear le trádáil agus infheistíocht idirnáisiúnta a chur chun cinn léi, méadófar leis chomh maith deimhneacht dhlíthiúil agus intuarthacht i ndlíthíocht cúirte idirnáisiúnta, laghdófar costais agus fad na n‑imeachtaí agus beidh sé i gcomhréir go hiomlán le acquis an Aontais Eorpaigh ar an ábhar seo, eadhon Rialachán Ia na Bruiséile (Rialachán (AE) Uimh. 1215/2012). De bhun an Rialacháin seo, tá dlínse eisiach ag cúirteanna san Aontas rialú ar dhíospóidí a bhaineann le tionóntachtaí tráchtála maoine dochorraithe atá suite san Aontas.